**West Point kadetti** (engl. *West Point*) on Edward Sedgwickin ohjaama ja tuottama yhdysvaltalainen mykkä romanttinen draamakomediaelokuva vuodelta 1927. *West Point kadetin* pääosia näyttelevät William Haines ja Joan Crawford. Raymond L. Schrock laati elokuvan tarinan ja käsikirjoituksen. Välitekstit laati Joseph Farnham. Elokuvan tuotantoyhtiönä ja jakelijana toimi Metro-Goldwyn-Mayer.

Juoni
-----

**Varoitus:  Seuraava kirjoitus paljastaa yksityiskohtia juonesta.**
*West Point kadetti* kertoo ylimielisestä ja julkeasta West Pointin kadetista Brice Waynesta (Haines), joka on jalkapallojoukkueen tähtipelaaja. Hän oppii tuskallisesti tekemänsä virheet. Hänet erotetaan joukkueesta juuri ennen suurta ottelua ja Wayne eroaa kadettikoulusta. Hän kuitenkin peruu eroamisensa, kun hänen ystävänsä Tex McNeil (Bakewell) ja Betty Channing (Crawford) rohkaisevat häntä jäämään. Hän pääsee takaisin joukkueeseen ja tekee ottelussa ratkaisevan maalin.

**Juonipaljastukset päättyvät tähän.**

Näyttelijät
-----------

|  |  |  |
| --- | --- | --- |
|  William Haines  | … |  Brice Wayne
  |
|  Joan Crawford  | … |  Betty Channing
  |
|  William Bakewell  | … |  "Tex" McNeil
  |
|  Neil Neely  | … |  Bob Sperry
  |
|  Ralph Emerson  | … |  Bob Chase
  |
|  Leon Kellar  | … |  Kapteeni Munson
  |

Tuotanto
--------

*West Point kadetin* kuvaukset alkoivat heinäkuussa 1927 ja päättyivät saman vuoden syyskuussa. Elokuva kuvattiin paikan päällä New Yorkin West Pointissa. Elokuvaa kuvattiin myös Metro-Goldwyn-Mayerin studioilla Culver Cityssä Kaliforniassa. Elokuvan budjetti oli 205 000 dollaria.

Samaa juonta käytettiin DeMille Companyn samana vuonna 1927 ilmestyneessä elokuvassa *Reippaat aseveikot*, jonka pääosissa ovat William Boyd ja Bessie Love.

Julkaisu ja vastaanotto
-----------------------

*West Point kadetti* sai Yhdysvaltain ensi-iltansa 31. joulukuuta vuonna 1927 New Yorkissa. Toinen ensi-ilta pidettiin 2. tammikuuta vuonna 1928. Maanlaajuiseen teatterilevitykseen elokuva pääsi 8. tammikuuta vuonna 1928. Saksassa elokuva oli saanut myös ensi-illan vuonna 1927 ja Suomessa 18. helmikuuta vuonna 1929.

Ilmestyessään *West Point kadetti* sai kriitikoilta kiitettävän vastaanoton. Elokuva oli myös suuri menestys taloudellisesti. *West Point kadetti* tuotti Yhdysvalloissa 502 000 dollaria ja ulkomailla 190 000 dollaria. *West Point kadetti* tuotti yhteensä 692 000 dollaria.

Muut julkaisut
--------------

*West Point kadetti* on julkaistu VHS:lle ja DVD:lle. Elokuva julkaistiin DVD:lle 18. elokuuta vuonna 2009.

Lähteet
-------

1. 1 2 3 4 5 6 7  "West Point" 1928 *legendaryjoancrawford.com*. Legendaryjoancrawford.com. Viitattu 1.5.2013. (englanniksi)
2. 1 2 3 4 5 6 7 8  West Point *joancrawfordbest.com*. Joancrawfordbest.com. Viitattu 1.5.2013. (englanniksi)
3. 1 2 3 4  West Point (1927) *elonet.fi*. Elonet.fi. Viitattu 1.5.2013. (suomeksi)
4. 1 2 3 4  West Point *silentera.com*. Silentera.com. Viitattu 1.5.2013. (englanniksi)
5. 1 2  West Point (1928) *allmovie.com*. Allmovie.com. Viitattu 1.5.2013. (englanniksi)
6. ↑  Dress Parade *silentsaregolden.com*. Silentsaregolden.com. Viitattu 1.5.2013. (englanniksi)
7. ↑  WEST POINT (1928) *tcm.com*. TCM.com. Viitattu 1.5.2013. (englanniksi)
8. ↑  West Point (1928) *rottentomatoes.com*. Rottentomatoes.com. Viitattu 1.5.2013. (englanniksi)

Aiheesta muualla
----------------

* *West Point kadetti* Internet Movie Databasessa. (englanniksi)
* *West Point kadetti* Elonetissä.
* *West Point kadetti* AllMoviessa. (englanniksi)